ବିମଳା ମନ୍ଦିର ପୁରୀ ଗୋବର୍ଦ୍ଧନ ପୀଠ ପରିସର ମଧ୍ୟସ୍ଥ ଦେବୀ ବିମଳାଙ୍କର ଏକ ପ୍ରାଚୀନ ଆସ୍ଥାନ । ୨୦୧୭ ଜାନୁଆରୀ ୧୮ତାରିଖରେ ସେଠାରେ ବିମଳାଙ୍କ ଏକ ନୂତନ ମନ୍ଦିର ପ୍ରତିଷ୍ଠା ହୋଇଥିଲା । ଇତିହାସ ଶ୍ରୀମନ୍ଦିରରେ ବିମଳାଙ୍କ ମନ୍ଦିର ମୂଳପୀଠ ହୋଇଥିବାବେଳେ ଗୋବର୍ଦ୍ଧନ ମଠରେ ଗାଦି ପୀଠ ରହିଛି । ଏଠାରେ ମଧ୍ୟ ଶ୍ରୀଜଗନ୍ନାଥ ଓ ମା  ବିମଳାଙ୍କ ପୂଜା ଶହଶହ ବର୍ଷ ଧରି ଚାଲିଛି । ୨୫୦୦ ବର୍ଷତଳେ ଆଦିଶଙ୍କରାଚାର୍ଯ୍ୟ ଶ୍ରୀମନ୍ଦିରକୁ ପୁନଃପ୍ରତିଷ୍ଠା କରିବା ସହ ଗୋବର୍ଦ୍ଧନ ପୀଠର ସ୍ଥାପନା କରିଥିଲେ । ଏଠାରେ ଇଷ୍ଟ ଦେବତା ମହାପ୍ରଭୁ ଶ୍ରୀଜଗନ୍ନାଥ, ଇଷ୍ଟଦେବୀ ମା  ବିମଳା ଓ ତୀର୍ଥ ମହୋଦଧି । ଆବାହମାନ କାଳରୁ ପ୍ରତ୍ୟେକ ଦିନ ମହାପ୍ରଭୁଙ୍କର ଖେଇ (ଖେଚୁଡ଼ି ଭୋଗ) ଗୋବର୍ଦ୍ଧନ ପୀଠକୁ ଆସିଥାଏ  । ଏଠାରେ ମା  ବିମଳାଙ୍କୁ ସମର୍ପଣ ହୋଇ ସାଧୁସନ୍ଥଙ୍କୁ ପ୍ରଦାନ କରାଯାଏ । ଶ୍ରୀମନ୍ଦିରରେ ବିମଳା ବାମାଚାର ପଦ୍ଧତିରେ ପୂଜା ପାଉଥିବା ବେଳେ ଏଠାରେ ମା ଙ୍କୁ ପରମ ବୈଷ୍ଣବୀ ରୂପରେ ଦକ୍ଷିଣାଚାର ପଦ୍ଧତିରେ ପୂଜା ହୋଇଥାଏ । ଗଠନ ଓ ବୈଶିଷ୍ଟ୍ୟ ୨୦୧୨ମସିହାରୁ ୪ ବର୍ଷ ଧରି ଦ୍ୱିତୀୟ ବିମଳା ମନ୍ଦିର ନିର୍ମାଣ ଚାଲିଥିଲା । ଶ୍ରୀମନ୍ଦିର ସେବାୟତଙ୍କ ବିରୋଧ ଜଗନ୍ନାଥ ମନ୍ଦିର ପରିସରରେ ଏକ ବିମଳା ମନ୍ଦିର ଥିବାବେଳେ ଏହା ନିକଟରେ ଅନ୍ୟ ଏକ ମନ୍ଦିର ପ୍ରତିଷ୍ଠା ହେଲେ ଜଗନ୍ନାଥ ସଂସ୍କୃତି ଉପରେ ଆଞ୍ଚ ଆସିବା ସନ୍ଦେହ କରି ୨୦୧୬ ମସିହା ନଭେମ୍ବରରେ ଶ୍ରୀମନ୍ଦିର ସେବାୟତମାନେ ବିରୋଧ କରିଥିଲେ । ପ୍ରତିଷ୍ଠାକୁ ନେଇ ଉଠିଥିବା ବିବାଦ ଉପରେ ପୁରୀ ଶଙ୍କରାଚାର୍ଯ୍ୟ ଓ ଗଜପତି ମହାରାଜା ଦିବ୍ୟସିଂହ ଦେବ ସ୍ପଷ୍ଟୀକରଣ ଦେବାପରେ ସେବାୟତମାନେ ଶାନ୍ତ ହୋଇଥିଲେ ।